KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON PÄÄTÖS energia-alan toimien monivuotisesta ohjelmasta "Euroopan älykäs energiahuolto" (2003-2006) KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

2002/0082 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON PÄÄTÖS energia-alan toimien monivuotisesta ohjelmasta "Euroopan älykäs energiahuolto" (2003-2006)

1. Johdanto

Euroopan yhteisön perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Jäljempänä on komission lausunto parlamentin ehdottamasta 13 tarkistuksesta.

2. Tausta

- Komissio antoi Euroopan parlamentille ja neuvostolle päätösehdotuksen (KOM(2002)162 lopullinen - 2002/0082(COD)) 10. huhtikuuta 2002.

- Euroopan talous- ja sosiaalikomitea antoi ehdotuksesta lausunnon 18. syyskuuta 2002.

- Alueiden komitea antoi ehdotuksesta lausunnon 20. marraskuuta 2002.

- Euroopan parlamentti antoi ehdotuksesta lausunnon 20. marraskuuta 2002 ensimmäisessä käsittelyssä ja teki joukon tarkistuksia ehdotukseen.

- Neuvosto vahvisti yhteisen kannan 3. helmikuuta 2003.

- Komissio antoi 7. helmikuuta 2003 EY:n perustamissopimuksen 251 artiklan 2 kohdan toisen alakohdan mukaisesti Euroopan parlamentille tiedonannon neuvoston vahvistamasta yhteisestä kannasta.

- Euroopan parlamentti antoi toisessa käsittelyssä 13. toukokuuta 2002 päätöslauselman, joka sisältää 13 tarkistusta yhteiseen kantaan.

3. Ehdotuksen tarkoitus

Käsiteltävänä oleva ehdotus Euroopan parlamentin ja neuvoston päätökseksi koskee energia-alan monivuotista toimintaohjelmaa "Älykäs energiahuolto Euroopalle" (2003-2006). Ohjelma on tarkoitettu pääasialliseksi yhteisön välineeksi, jolla muu kuin tekninen tuki annetaan energia-alalla. Ohjelmassa jatketaan ALTENER- ja SAVE-ohjelman ja osittain myös SYNERGY-ohjelman toimia, ja siihen kootaan kaikki toimet niillä energia-alan osa-alueilla, jotka edistävät yhteisön energiastrategian, liikennestrategian ja kestävän kehityksen strategian pääasiallisten tavoitteiden saavuttamista.

Ohjelma käsittää seuraavat neljä erityistä toiminta-alaa:

- energian järkevä käyttö ja kysynnän hallinta (SAVE),

- uudet ja uusiutuvat energialähteet (ALTENER),

- liikenteen energianäkökohdat (STEER) ja

- uusiutuvien energialähteiden ja energiatehokkuuden edistäminen kansainvälisesti (COOPENER).

Kullakin toiminta-alalla kaavaillaan kuudentyyppisiä toimia:

a) standardien ja merkintä- ja sertifiointijärjestelmien kehittäminen, teollisuuden kanssa tehtävät pitkän aikavälin vapaaehtoiset sitoumukset, tulevaisuudentutkimus, yhteisiin analyyseihin perustuvat strategiset tutkimukset sekä markkinoiden kehityksen ja energia-alan kehityssuuntausten seuranta, mukaan luettuna tulevien lainsäädäntötoimenpiteiden valmistelu tai voimassa olevan lainsäädännön tarkistus;

b) kestävien energiajärjestelmien kehittämisen edellyttämien rakenteiden ja välineiden luominen, laajentaminen tai järjestäminen uudelleen, mukaan luettuna paikallinen ja alueellinen energiasuunnittelu ja -hallinto sekä riittävien rahoitustuotteiden ja markkinainstrumenttien kehittäminen;

c) kestävän energiahuollon järjestelmien ja laitteiden edistäminen niiden markkinaosuuden kasvun vauhdittamiseksi ja sellaisten investointien kannustaminen, jotka helpottavat siirtymistä tehokkaimpien teknologioiden demonstroinnista niiden kaupallistamiseen,

d) tiedotus-, opetus- ja koulutusrakenteiden kehittäminen, tulosten hyödyntäminen sekä taitotiedon ja parhaiden toimintatapojen levitys;

e) yhteisön politiikan täytäntöönpanon ja vaikutusten sekä tukitoimien seuranta;

f) ohjelmasta rahoitettavien toimien ja hankkeiden vaikutusten arviointi.

Komissio ehdotti neljän vuoden kaudeksi 215 miljoonan euron kokonaismäärärahoja EU:n 15 jäsenvaltiota varten.

4. Komission lausunto Euroopan parlamentin tekemistä tarkistuksista

Komissio teki toisessa käsittelyssä 13 tarkistusta neuvoston yhteiseen kantaan. Kaikki 13 tarkistusta perustuvat neuvoston kanssa saavutettuun kompromissiin, jolla pyrittiin välttämään sovittelumenettely.

Komission hyväksyy kaikki Euroopan parlamentin 13 ehdottamaa tarkistusta, koska ne ovat johdonmukaisia komission alkuperäisen ehdotuksen tavoitteiden kanssa tai muodostavat hyväksyttävän kompromissin.

4.1. Komission hyväksymät tarkistukset

* Tarkistuksella 10 poistetaan 6 artiklan 1 kohdan 4 alakohta, joka liittyy ohjelman rahoitusohjeen mahdolliseen tarkistukseen. Komissio voi hyväksyä tämän tarkistuksen, koska mahdollisuutta rahoitusohjeen tarkistukseen ohjelman aikana käsitellään nyt 9 artiklan 2 kohdassa parlamentin tarkistuksen 25 perusteella.

* Tarkistuksella 16 lisätään johdanto-osan 16a kappale, jonka mukaan on perusteltua vahvistaa rahoituspuitteet vieläkin kattavammalle ohjelmalle. Komissio voi hyväksyä tämän tarkistuksen. Siinä toistetaan yksi komission alkuperäisen ehdotuksen tavoitteista, jonka mukaan ohjelman rahoitusta lisätään verrattuna aiempaan energia-alan puiteohjelmaan (1998-2002).

* Tarkistus 17 liittyy johdanto-osan 20 kappaleeseen, joka liittyy polttoaineiden monipuolistamiseen liikenteen alalla. Tarkistuksessa ehdotetaan, että tässä yhteydessä mainitaan nimenomaisesti uusien energialähteiden, kuten vedyn ja uusiutuvien energialähteiden, kehittäminen. Komissio voi hyväksyä tämän tarkistuksen ja katsoo, että tämä maininta voidaan sisällyttää johdanto-osaan, koska se parantaa johdonmukaisuutta samaa asiaa koskevien 2 artiklan a kohdan ja 3 artiklan c kohdan kanssa (katso tarkistukset 19 ja 20 jäljempänä).

* Tarkistus 18 on lisäys johdanto-osan 22 kappaleeseen, jossa käsitellään tärkeitä näkökohtia, kuten ohjelman koordinointia muiden yhteisön politiikkojen kanssa. Tarkistuksessa todetaan, että kansalliset, alueelliset ja paikalliset organisaatiot voisivat olla tässä hyödyksi myötävaikuttamalla tämän ohjelman täytäntöönpanoon vastaavilla kansallisilla ohjelmilla. Komissio voi hyväksyä tämän tarkistuksen. Siinä viitataan ohjelman täytäntöönpanon tärkeään osaan, joka liittyy sen yhteyksiin kansallisiin ohjelmiin. Tähän liittyvä viittaus puuttui johdanto-osasta.

* Tarkistuksilla 19 ja 20 saatetaan 2 artiklan a kohta ja 3 artiklan c kohta johdonmukaiseksi johdanto-osan 20 kappaleen kanssa mainitsemalla "uudet kehitteillä olevat ja uusiutuvat energialähteet" esimerkkeinä "energiansaannin monipuolistamisesta" ja "polttoaineiden käytön monipuolistamisesta". Komissio voi hyväksyä tämän tarkistuksen, joka vahvistaa tekstin sisäistä johdonmukaisuutta ja selkeyttää sitä, millaiseen "monipuolistamiseen" ohjelmassa pyritään.

* Tarkistus 21 on lisäys 3 artiklaan. Tarkistuksella täsmennetään, miksi komission on huolehdittava siitä, että toimista ja hankkeista laadittavat kertomukset ovat saatavilla, eli hankkeiden tulosten levittämiseksi. Komissio voi hyväksyä tämän tarkistuksen, koska tarkistus lisää avoimuutta komission levittäessä hankkeiden tuloksia ja on alkuperäisen ehdotuksen periaatteiden mukainen.

* Tarkistuksella 22 lisätään 5 artiklan 2 kohdan c alakohtaan selvennys siitä, että valintaperusteiden on vastattava tässä päätöksessä mainittuja tavoitteita. Komissio voi hyväksyä tämän tarkistuksen, koska siinä tuodaan esiin valintaperusteiden taustalla olevat periaatteet.

* Tarkistus 23 koskee 5 artiklan 2 kohdan g alakohtaa. Siinä täsmennetään, että yhteisön säännöt, jotka koskevat yleisön oikeutta tutustua tietoihin, avoimuutta ja sukupuolten välisen tasa-arvon valtavirtaistamista, otetaan ohjelmassa huomioon kauttaaltaan. Komissio voi hyväksyä tämän tarkistuksen, koska aiemman työohjelmaa koskevan viittauksen sijaan siinä ilmaistaan täsmällisemmin, että näitä sääntöjä on noudatettava koko ohjelmassa.

* Tarkistus 24 koskee 6 artiklan 1 kohtaa, joka liittyy ohjelman toteuttamisen rahoituspuitteisiin. Parlamentti lisää tarkistuksella määrärahat 200 miljoonaan euroon, kun määrä neuvoston yhteisessä kannassa oli 190 miljoonaa euroa. Komissio voi hyväksyä tämän tarkistuksen, koska parlamentin esittämä määrä on lähempänä sen alkuperäistä ehdotusta, 215 miljoonaa euroa. Näin voidaan paremmin ottaa huomioon uusi kehitys ja uudet painopisteet energian, ympäristön ja kestävän kehityksen aloilla.

* Tarkistus 25 koskee 9 artiklan 2 kohtaa, jossa käsitellään ohjelman väliarviointia. Tällä tarkistuksella parlamentti pyrkii ensinnäkin siihen, että väliarviointi tehtäisiin "toisen vuoden lopussa" ja toiseksi siihen, että komissio toimittaa tätä arviointia koskevat päätelmänsä, mukaan lukien tarvittaessa erityisesti laajentumista silmällä pitäen mahdolliset mukautukset tähän ohjelmaan. Kolmanneksi komission päätelmät on toimitettava muille toimielimille myös ennen tämän, eikä vain myöhempien ohjelmien laatimiseen liittyvien ehdotustensa esittämistä. Komissio voi hyväksyä tämän tarkistuksen, koska sillä laajennetaan väliarviota siten, että se palvelee perustana tämänhetkisen ohjelman mukauttamiselle eikä ainoastaan pakollisena vaiheena ennen tulevia ohjelmia, kuten tähän asti on esitetty.

* Tarkistuksella 26 tehdään lisäys 9 artiklan 1 kohtaan. Tarkistuksen mukaan komissio toimittaa muille toimielimille kertomuksen, jossa se tarkastelee, miten ohjelman toteuttaminen on edistynyt. Komissio voi hyväksyä tämän tarkistuksen, koska siinä painotetaan avoimuutta, joka ovat osa ohjelman hallintoa. Tosin nämä kertomukset ovat joka tapauksessa Euroopan parlamentin saatavilla droit de regard-valvontaoikeuden perusteella sekä jäsenvaltioiden saatavilla komitean kautta.

* Tarkistus 27 liittyy päätöksen liitteeseen, joka koskee tarpeelliseksi arvioidun määrän ohjeellista jakautumista. Parlamentti jakaa 200 miljoonaa euroa neuvoston yhteisessä kannassa esitettyjen prosenttiosuuksien mukaan: 34,9 % SAVE-alan toimiin, 40 % ALTENER-alan toimiin, 16,3 % STEER-alan toimiin ja 8,8 % COOPENER-alan toimiin. Lisäksi parlamentti tekee muutoksia taulukon kolmeen alaviitteeseen: tarkistuksessa poistetaan viittaus kolmeen toiminta-alaan alaviitteessä 1, poistetaan alaviite 2 COOPENER-alan määrärahojen kiinteästä määrästä ja muotoillaan uudelleen maininta lisärahoitusosuudesta vuodesta 2004 lähtien. Komissio voi hyväksyä tämän tarkistuksen, koska ensinnäkin rahoituksen alustava jako eri alojen välillä perustuu sen alkuperäiseen ehdotukseen ja toiseksi alaviitteestä 1 ja 2 poistettu teksti ei tuonut lisäarvoa. Kolmanneksi muutokset selkeyttävät alaviitteen 3 tekstiä lisärahoitusosuudesta, jota tarvitaan vuodesta 2004, kun uudet jäsenvaltiot liittyvät Euroopan unioniin.

4.2. Komission hylkäämät tarkistukset

Komissio ei ole hylännyt tarkistuksia.

5. Päätelmä

Komissio muuttaa EY:n perustamissopimuksen 250 artiklan 2 kohdan mukaisesti ehdotustaan kuten edellä esitettiin.